Predkladacia správa

Spoločnosť Ferplast Slovakia, s. r. o. so sídlom Nová Doba 927/24, 924 01 Galanta, IČO: 36 255 793, zápis v Obchodnom registri Okresného súdu Trnava, oddiel: Sro, vložka číslo: 14297/T (ďalej len žiadateľ) predložila dňa 9. 3. 2004 na Ministerstvo hospodárstva SR žiadosť o vydanie osvedčenia o významnej investícií podľa § 1 a § 3 zákona č. 175/1999 Z. z. o niektorých opatreniach týkajúcich sa prípravy významných investícií a doplnení niektorých zákonov (ďalej „zákon o významných investíciách“), pre pripravovanú stavbu s názvom: 

„Ferplast Nesvady“

Ministerstvo hospodárstva SR môže, podľa § 3 zákona o významných investíciách vydať osvedčenie o tom, že ide o významnú investíciu na žiadosť žiadateľa, ak spĺňa podmienky stanovené v § 1 zákona o významných investíciách a vláda SR svojím uznesením rozhodne, že „Ferplast Nesvady“ je významnou investíciou, ktorej uskutočnenie je vo verejnom záujme.

Ministerstvo hospodárstva SR preskúmalo splnenie podmienok podľa § 1 ods. 2 zákona o významných investíciách či:
•	Významná investícia je stavba určená na výrobu, ktorej výstavbu bude zabezpečovať a výrobu v nej prevádzkovať právnická osoba so sídlom na území Slovenskej republiky. Túto podmienku žiadateľ spĺňa. 
•	Finančné prostriedky potrebné na uskutočnenie stavby sú v sume najmenej 1 miliardy Sk investičných nákladov. Túto podmienku žiadateľ spĺňa. Objem finančných prostriedkov potrebných na uskutočnenie významnej investície „Ferplast Nesvady“ je plánovaný vo výške 1,93 mld. Sk.
•	Plánovaný objem výroby alebo zamestnanosť sú národohospodársky významné. Túto podmienku žiadateľ spĺňa. Z pohľadu objemu výroby v roku 2006 vo výške 1 mld. Sk s výhľadom do roku 2010 vo výške 2 mld. Sk nevidíme jej najväčší prínos. Za národohospodársky významnejšie pokladáme jej umiestnenie v regióne s vysokou nezamestnanosťou a vytvorenie 410 priamych nových pracovných miest a 65 externých 

Osvedčenie o významnej investícii bude dokladom na základe ktorého žiadateľ odkúpi a výjme z Poľnohospodárskeho pôdneho fondu pozemky špecifikované v časti 4. C. predkladaného materiálu.

Materiál Návrh na vydanie rozhodnutia vlády SR, že stavba „Ferplast Nesvady“ je významnou investíciou, ktorej uskutočnenie je vo verejnom záujme bol prerokovaný dňa 10.5.2004 v Porade ekonomických ministrov, ktorá odporučila predkladateľovi doplniť návrh o špecifikáciu tých pozemkov, ktoré by mali byť v budúcnosti predmetom zjednodušeného usporiadania vlastníckych vzťahov a súčasne ich uviesť aj v návrhu uznesenia vlády SR, a odporúča vláde SR doplnený návrh prerokovať vo vláde SR.

Dňa 19. 5. 2004 na rokovaní s ministrom hospodárstva žiadateľ FERPLAST SLOVAKIA s.r.o. oznámil, že skupina Ferplast sa rozhodla  po vstupe SR do EÚ rozšíriť investície v obci Nesvady o logistické centrum a distribučnú centrálu pre celú Európu a vybuduje centrálu pre kompletizáciu výrobkov z ostatných závodov v rámci skupiny, čím sa investícia zvýši o cca 500 mil. Sk a bude vytvorených okolo 150 nových pracovných miest. 

Ministerstvo hospodárstva SR, na základe splnenia podmienok žiadateľom a záverov z PEM pripravilo a predkladá na rokovanie vlády SR Nové znenie „Návrhu na vydanie rozhodnutia vlády SR, že stavba „Ferplast Nesvady“ je významnou investíciou, ktorej uskutočnenie je vo verejnom záujme.

Doložka finančných, ekonomických, environmentálnych vplyvov a vplyvov na zamestnanosť je prílohou k predkladacej správe.